NUSA วิ่งต่อ 11% รับโมเดล “สุขภาพ” หวังดันรายได้ปี 65 เพิ่มอีก 800 ลบ.
NUSA วิ่งต่อ 11% ทำนิวไฮรอบ 16 ปี 2 เดือน รับปัจจัยบวกต่อยอด MORHELLO สู่โมเดลเมืองกัญชากัญชงขยายธุรกิจสุขภาพ-ท่องเที่ยว ขณะที่เป้ารายได้ในส่วนของธุรกิจด้านสุขภาพในปี 65 ไว้ที่ 500-800 ล้านบาท
14 ม.ค. 2565

ผู้สื่อข่าวรายงานว่า วันนี้ (14 ม.ค. 2565) ราคาหุ้น บริษัท ณุศาศิริ จำกัด (มหาชน) หรือ NUSA ณ เวลา 10:51 น. อยู่ที่ระดับ 1.62 บาท บวกไป 0.16 บาท หรือขึ้นไป 10.96% โดยทำจุดสูงสุดที่ระดับ 1.64 บาท และทำจุดต่ำสุดที่ระดับ 1.47 บาท ด้วยมูลค่าการซื้อขาย 445.07 ล้านบาท โดยราคาหุ้นสามารถปรับตัวขึ้นทำนิวไฮในรอบ 16 ปี 2 เดือน

สำหรับราคาหุ้นที่ปรับตัวขึ้นเชื่อว่ายังคงได้รับแรงตอบรับหลังจาก นางศิริญา เทพเจริญ รองประธานเจ้าหน้าที่บริหารสายงานการตลาด NUSA เปิดเผยว่า บริษัทมีแผนการดำเนินธุรกิจที่จะเน้นในธุรกิจด้านสุขภาพมากขึ้น เพราะมองเห็นโอกาสในการสร้างการเติบโตต่อยอดธุรกิจหลัก คือ ธุรกิจพัฒนาอสังหาริมทรัพย์เพื่ออยู่อาศัย และธุรกิจท่องเที่ยว
โดยหลังจากบริษัทเริ่มพัฒนาแพลทฟอร์ม MORHELLO ซึ่งเป็นแพลตฟอร์มด้านการแพทย์ที่ให้คำปรึกษาและดูแลรักษาผู้ป่วย รวมถึงมีการจัดอบรมทางการแพทย์ ทำให้บริษัทเล็งเห็นถึงโอกาสในการลงทุนเพื่อต่อยอดธุรกิจหลัก โดยจะนำโครงการ My Ozone เขาใหญ่ ปั้นให้เป็นโมเดลเมืองกัญชาและกัญชง บนพื้นที่ 150 ไร่ ซึ่งจะรวมธุรกิจด้านการท่องเที่ยว ทั้งโรงแรม Movenpicks My Ozone เขาใหญ่ ผนวกเช้ากับธุรกิจสุขภาพ
พร้อมยังมีแผนจะพัฒนาโรงพยาบาลผู้สูงอายุเพื่อดึงดูดนักท่องเที่ยวต่างชาติกลุ่ม B+ ที่จะเดินทางเข้ามารักษาสุขภาพในระยะยาวในประเทศไทย
นอกจากนี้ โครงการ Legend Siam พัทยา ที่เป็นสถานที่ท่องเที่ยวเกี่ยวข้องกับวัฒนธรรม ก็มีแผนจะปรับโมเดลมาเป็นรูปแบบการปลูกกัญชาและกัญชง ซึ่งจะเป็นรูปแบบการท่องเที่ยวเชิงการเรียนรู้ ควบคู่กับการทำพิพิธภัณฑ์กัญชาและกัญชง รวมถึงมีโอกาสที่จะพัฒนาสินค้าต่างๆ ที่เกี่ยวข้องกับกัญชาและกัญชงออกมาเพิ่มเติม เพื่อสร้างโอกาสในการผลักดันการเติบโตธุรกิจและทำให้ธุรกิจที่เกี่ยวข้องกับสุขภาพมีรายได้ที่เข้ามาครบวงจรทั้งต้นน้ำ กลางน้ำ และปลายน้ำ
อย่างล่าสุดบริษัทร่วมมือกับ บมจ.ทีดับบลิวแซด คอร์ปอเรชั่น (TWZ) ในการพัฒนาเทคโนโลยีด้านหลอด LED เพื่อใช้ในกระบวนการปลูกกัญชง ซึ่งจะเป็นโอกาสที่บริษัทสามารถสร้างรายได้จากการขายหลอด LED ดังกล่าว ซึ่งคาดว่าหากมีการปลูกกัญชงเป็นจำนวนมากก็จะทำให้มีความต้องการใช้หลอด LED เพิ่มขึ้นตามไปด้วย
สำหรับเบื้องต้นบริษัทตั้งเป้ารายได้ในส่วนของธุรกิจด้านสุขภาพในปี 2565 ไว้ที่ 500-800 ล้านบาท คาดว่าจะมีสัดส่วนรายได้เพิ่มขึ้นมาใกล้เคียงหรือมากกว่าธุรกิจพัฒนาอสังหาริมทรัพย์เพื่อขาย โดยการปรับธุรกิจของบริษัทที่มุ่งไปสู่ธุรกิจด้านสุขภาพมากขึ้น เพื่อรองรับการเติบโตในระยะยาว และให้ธุรกิจมีการดำเนินงานที่สอดคล้องกับการเปลี่ยนแปลงที่เกิดขึ้นในประเทศไทย เพื่อสร้างโอกาสใหม่ๆ ต่อยอดให้กับธุรกิจ
“หลังจากช่วงการแพร่ระบาดโควิด-19 ที่ผ่านมาธุรกิจพัฒนาอสังหาริมทรัพย์เพื่อขายและธุรกิจท่องเที่ยวของเราได้รับผลกระทบอย่างมาก ทำให้เราต้องปรับตัวในการหาโอกาสใหม่ๆเข้ามาและใช้ประโยชน์จากสินทรัพย์ของบริษัทที่มีอยู่ในการขับเคลื่อนผลการดำเนินงานให้ดีขึ้น กระจายความเสี่ยงของธุรกิจ เพราะจากที่ผ่านมาก็เจอปัจจัยไม่แน่นอนเข้ามามาก ธุรกิจสุขภาพก็เป็นสิ่งที่นุศาทำมาก่อนหน้านี้แล้ว ทำให้เห็นโอกาส และอยากทำให้ครบวงจร เพื่อสร้างการเติบโตใหม่ให้ธุรกิจ และสร้างกำไรกลับมาให้กับบริษัทได้” นางศิริญา กล่าว